
Uznesenie Najvyšší správny súd Slovenskej republiky v disciplinárnom senáte zloženom z predsedu senátu prof. JUDr. Juraja Vačoka, PhD., sudcov Mgr. Michala Novotného, JUDr. Zdenky Reisenauerovej a prísediacich sudcov Mgr. Marcela Drgona, JUDr. Lucie Matyšákovej (rod. Kolníkovej), vo veci nároku na náhradu trov konania disciplinárne obvineného Y.. J. X., sudcu C. U. Ž., nar. XX. Y. XXXX, trvale bytom: T. XX, XXX XX Ž., takto rozhodol: Najvyšší správny súd Slovenskej republiky p r i z n á v a podľa § 38 ods. 1 zákona č. 432/2021 Z. z. Disciplinárny súdny poriadok Y.. J. X. nárok na náhradu trov účelne vynaložených v súvislosti s disciplinárnym konaním vedeným týmto súdom pod sp. zn. 31D/6/2022 voči štátu, v mene ktorého koná Ministerstvo spravodlivosti Slovenskej republiky, vo výške 2296,46 €. odôvodnenie: 1. Najvyšší správny súd Slovenskej republiky (ďalej len „disciplinárny senát“) vo veci skutku č. 1 rozhodol rozhodnutím č. k. 31D/6/2022-73 zo 4. apríla 2023 tak, že disciplinárne obvineného podľa § 34 ods. 2 písm. a) DSP spod disciplinárneho návrhu v rozsahu skutku č. 1 oslobodil, pretože nebolo dokázané, že sa stal skutok, pre ktorý je disciplinárne obvinený disciplinárne stíhaný. 2. Podľa § 38 ods. 1 DSP ak disciplinárny senát disciplinárne obvineného oslobodil, má disciplinárne obvinený nárok voči štátu na náhradu trov účelne vynaložených v súvislosti s disciplinárnym konaním; v mene štátu koná Ministerstvo spravodlivosti Slovenskej republiky. Disciplinárny senát rozhodne o tomto nároku vo svojom rozhodnutí. Ak treba vykonať ďalšie vyšetrovanie, disciplinárny senát rozhodne o nároku na náhradu trov samostatným rozhodnutím. Keďže disciplinárne obvinený bol disciplinárnym senátom spod návrhu navrhovateľa oslobodený, patrí mu v zmysle citovaného ustanovenia nárok na náhradu trov účelne vynaložených v súvislosti s disciplinárnym konaním voči štátu, v ktorého mene koná Ministerstvo spravodlivosti Slovenskej republiky. Vzhľadom na uvedené rozhodol disciplinárny senát tak, ako je uvedené vo výroku tohto uznesenia. 3. Obhajkyňa si podaním z 24. augusta 2023 uplatnila a vyčíslila trovy konania v zmysle vyhlášky č. 655/2004 Z. z. o odmenách a náhradách advokátov za poskytovanie právnych služieb (ďalej len „vyhláška“) nasledovne: - základná sadzba tarifnej odmeny za 1 úkon právnej služby podľa § 11 ods. 1 písm. a) vyhlášky - 1/13 výpočtového základu, ak nie je možné vyjadriť hodnotu veci alebo práva v peniazoch, jeho výška v roku 2020 je 81,69 €, v roku 2021 je 83,62 €, v roku 2022 je 89,46 € a v roku 2023 je 96,31 €, - výška tzv. režijného paušálu podľa § 16 ods. 3 vyhlášky v roku 2020 je 10,62 €, v roku 2021 je 10,87 €, v roku 2022 je 11,63 € a v roku 2023 je 12,52 €,
- náhrada cestovného podľa osobitných predpisov a náhrada za stratu času podľa § 17 ods. 1 vyhlášky - 1/60 výpočtového základu za rok 2020 je 17,70 €, za rok 2021 je 18,12 €, za rok 2022 je 19,38 € a za rok 2023 je 20,87 €. Úkony právnej služby: 1. Dňa 10.9.2020 - prevzatie zastúpenia (JUDr. Chlapík), vrátane porady s klientom (§ 13a ods. 1 písm. a) vyhlášky) - 81,69 € + 10,62 €. 2. Dňa 14.9.2020 - odvolanie proti disciplinárnemu rozhodnutiu (§ 13a ods. 1 písm. c) vyhlášky - 81,69 € + 10,62 €. 3. Dňa 25.2.2021 - prevzatie zastúpenia (JUDr. Hrdinová), vrátane porady s klientom (§ 13a ods. 1 písm. a) vyhlášky) - 83,62 € + 10,87 €. 4. Dňa 13.5.2021 - porada s klientom pred nariadeným pojednávaním od 11.00 hod do 12.30 hod (§ 13a ods. 1 písm. b) vyhlášky) - 83,62 € + 10,87 €. 5. Dňa 14.5.2021 - ústne pojednávanie od 9.00 hod do 11.45 hod (§ 13a ods. 1 písm. d) vyhlášky) 167,24 € + 10,87 €. 6. Dňa 1.6.2021 - nazretie do spisu na Súdnej rade SR, Bratislava, vrátane porady s klientom (§ 13a ods. 1 písm. b) vyhlášky) - 83,62 € + 10,87 €. 7. Dňa 7.6.2021 - sťažnosť proti uzneseniu zo dňa 14.5.2021 (§ 13a ods. 1 písm. c) vyhlášky) - 83,62 € + 10,87 €. 8. Dňa 7.6.2021 - podnet na prešetrenie dôstojnosti, plynulosti a zákonnosti disc. konania (§ 13a ods. 1 písm. c) vyhlášky) - 83,62 € + 10,87 €. 9. Dňa 8.6.2021 - návrh na zrušenie uznesenia zo dňa 28.8.2020 (§ 13a ods. 1 písm. c) vyhlášky) 83,62 € + 10,87 €. 10. Dňa 27.3.2023 - porada s klientom pred pojednávaním od 11.00 hod do 12.45 hod (§ 13a ods. 1 písm. b) vyhlášky) - 96,31 € + 12,52 €. 11. Dňa 4.4.2023 - ústne pojednávanie od 10.00 hod do 13.30 hod (§ 13a ods. 1 písm. d) vyhlášky) - 192,62 € + 12,52 €. 12. Cestovné - vlastné MV Hyundai i 30, spotreba 5,5l, cena benzín 95 dňa 14.5.2021 1,355 €, dňa 1.6.2021 1,362 € a dňa 4.4.2023 1,601 €, počet km 398, 260 minút, počet polhodín 9: - dňa 14.05.2021 - Žilina - Bratislava a späť + strata času - cestovné 106,47 € + čas 163,08 €, spolu 269,55 €, - dňa 1.6.2021 - Žilina - Bratislava a späť + strata času - cestovné 106,47 € + čas 163,08 €, spolu 269,55 €, - dňa 4.4.2023 - Žilina - Bratislava a späť + strata času - cestovné 130,17 € + čas 187,83 €, spolu 318,- €. Advokát je platcom DPH, preto spolu odmena advokáta a hotové výdavky podľa obhajkyne predstavujú sumu 2 100,74 € + DPH = 2 520,88 € 4. Podľa § 1 ods. 3 vyhlášky výpočtovým základom na účely tejto vyhlášky je priemerná mesačná mzda zamestnanca hospodárstva Slovenskej republiky za prvý polrok predchádzajúceho kalendárneho roka, ak odsek 4 neustanovuje inak. 5. Podľa § 11 ods. 1 písm. a) vyhlášky základná sadzba tarifnej odmeny za jeden úkon právnej služby je jedna trinástina výpočtového základu, ak a) nie je možné vyjadriť hodnotu veci alebo práva v peniazoch, alebo ju možno zistiť len s nepomernými ťažkosťami. 6. Podľa § 13a ods. 1 písm. a), b), c) a e) vyhlášky odmena vo výške základnej sadzby tarifnej odmeny patrí za tieto úkony právnej služby: a) prevzatie a príprava zastúpenia vrátane prvej porady s klientom, b) ďalšia porada alebo rokovanie s klientom za každú skončenú hodinu, c) písomné podanie na súd alebo iný orgán alebo protistrane týkajúce sa veci samej, e) účasť na konaní pred súdom alebo iným orgánom a na konaní o zmieri, a to za každé začaté dve hodiny bez ohľadu na počet týchto za sebou nadväzujúcich úkonov vykonaných počas dvoch hodín; ak úkon alebo na seba nadväzujúce úkony trvajú viac ako štyri hodiny, patrí odmena za každé dve skončené hodiny.
7. Disciplinárny senát v predmetnej veci pri určovaní základnej sadzby tarifnej odmeny vychádzal z ustanovenia § 11 ods. 1 písm. a) vyhlášky, upravujúcom odmenu advokáta v prípade, ak nie je možné vyjadriť hodnotu veci alebo práva v peniazoch, alebo ju možno zistiť len s nepomernými ťažkosťami. V zmysle vyššie uvedeného za rok 2020 základná sadzba tejto tarifnej odmeny zodpovedá 1/13 výpočtového základu, a to v sume 81,69 € a režijný paušál v sume 10,62 €. Za rok 2021 základná sadzba tejto tarifnej odmeny zodpovedá 1/13 výpočtového základu, a to v sume 83,62 € a režijný paušál v sume 10,87 €. Za rok 2023 základná sadzba tarifnej odmeny zodpovedá 1/13 výpočtového základu, a to v sume 96,31 € a režijný paušál v sume 12,52 €. 8. Trovy právneho zastúpenia teda v nadväznosti na konštatované pozostávajú z nasledovných náhrad: I. Dvoch úkonov právnej služby za rok 2020 a dvoch režijných paušálov za rok 2020: - prevzatie a príprava zastúpenia vrátane prvej porady s klientom - disciplinárne obvineným dňa 10. septembra 2020 (podľa § 13a ods. 1 písm. a) vyhlášky) vo výške 81,69 €, - režijný paušál podľa § 16 ods. 3 vyhlášky vo výške 10,62 €, - písomné podanie na súd týkajúce sa veci samej - odvolanie z 14. septembra 2020 (podľa § 13a ods. 1 písm. c) vyhlášky) vo výške 81,69 €, - režijný paušál podľa § 16 ods. 3 vyhlášky vo výške 10,62 €, - spolu 81,69 € + 10,62 € + 81,69 € + 10,62 € = 184,62 €. II. Piatich úkonov právnej služby za rok 2021 a piatich režijných paušálov za rok 2021 - ďalšia porada alebo rokovanie s klientom za každú skončenú hodinu - porada s klientom pred nariadeným pojednávaním dňa 13. mája 2021 od 11:00 hod do 12:30 hod (podľa § 13a ods. 1 písm. b) vyhlášky) vo výške 83,62 €, - režijný paušál podľa § 16 ods. 3 vyhlášky v sume 10,87 €, - účasť na konaní pred súdom, a to za každé začaté dve hodiny bez ohľadu na počet týchto za sebou nadväzujúcich úkonov vykonaných počas dvoch hodín; ak úkon alebo na seba nadväzujúce úkony trvajú viac ako štyri hodiny, patrí odmena za každé dve skončené hodiny - účasť na ústnom pojednávaní dňa 14. mája 2021 od 9:00 hod do 11:45 hod v zmysle zápisnice z pojednávania (podľa § 13a ods. 1 písm. e) vyhlášky) vo výške 2 x 83,62 € = 167,24 €, - režijný paušál podľa § 16 ods. 3 vyhlášky v sume 10,87 €, - ďalšia porada alebo rokovanie s klientom za každú skončenú hodinu - porada s klientom dňa 1. júna 2021 (podľa § 13a ods. 1 písm. b) vyhlášky) vo výške 83,62 €, - režijný paušál podľa § 16 ods. 3 vyhlášky v sume 10,87 €, - písomné podanie na súd týkajúce sa veci samej - sťažnosť proti uzneseniu o vylúčení skutku č. 2 z 7. júna 2021 (podľa § 13a ods. 1 písm. c) vyhlášky) vo výške 83,62 €, - režijný paušál podľa § 16 ods. 3 vyhlášky v sume 10,87 €, - písomné podanie na súd týkajúce sa veci samej - návrh na zrušenie uznesenia o dočasnom pozastavení výkonu funkcie sudcu z 8. júna 2021 (podľa § 13a ods. 1 písm. c) vyhlášky) vo výške 83,62 €, - režijný paušál podľa § 16 ods. 3 vyhlášky v sume 10,87 €, - spolu 83,62 + 10,87 € + 167,24 € + 10,87 € + 83,62 + 10,87 € + 83,62 + 10,87 € + 83,62 + 10,87 € = 556,07 €.
III. Dvoch úkonov právnej služby za rok 2023 a dvoch režijných paušálov za rok 2023: - ďalšia porada alebo rokovanie s klientom za každú skončenú hodinu - porada s klientom pred nariadeným pojednávaním dňa 27. marca 2023 od 11:00 hod do 12:45 hod (podľa § 13a ods. 1 písm. b) vyhlášky) vo výške 96,31 €, - režijný paušál podľa § 16 ods. 3 vyhlášky v sume 12,52 €, - účasť na konaní pred súdom, a to za každé začaté dve hodiny bez ohľadu na počet týchto za sebou nadväzujúcich úkonov vykonaných počas dvoch hodín; ak úkon alebo na seba nadväzujúce úkony trvajú viac ako štyri hodiny, patrí odmena za každé dve skončené hodiny - účasť na ústnom pojednávaní dňa 4. apríla 2023 od 10:00 hod do 14:56 hod v zmysle zápisnice z pojednávania (podľa § 13a ods. 1 písm. e) vyhlášky) vo výške 96,31€ x 2 = 192,62 €, - režijný paušál podľa § 16 ods. 3 vyhlášky v sume 12,52 €, - spolu 96,31 € + 12,52 € + 192,62 € + 12,52 € = 313,97 €. 9. Disciplinárny senát nepriznal náhradu za dva úkony právnej služby v roku 2021 uplatnených a vyčíslených obhajkyňou, a to 1) prevzatie a príprava zastúpenia dňa 25. februára 2021 a 2) podnet na prešetrenie dôstojnosti, plynulosti a zákonnosti disciplinárneho konania z 7. júna 2021. 10. Disciplinárne obvinený má nepochybne právo nechať sa v konaní zastupovať obhajcom z radov advokátov a zároveň má právo svojho obhajcu zmeniť. Disciplinárny senát však pri výpočte výšky trov právneho zastúpenia musí prihliadať zároveň na účelnosť nákladov vynaložených na právne zastúpenie. Odkazujúc na uznesenie Najvyššieho súdu Slovenskej republiky sp. zn. 4MCdo/16/2014 z 29. septembra 2015, v zmysle ktorého pojem „účelný“ je nevyhnuté chápať ako určitú poistku pred hradením nákladov nesúvisiacich s konaním, pred nadbytočnými či nadmernými nákladmi (napr. opakované uplatnenie náhrady za prevzatie a prípravu zastupovania, nepotrebné konzultácie s klientom atď.), priznal disciplinárny senát náhradu nákladov len za prvé prevzatie zastúpenia disciplinárne obvineného z 10. septembra 2020. 11. Disciplinárny senát nepriznal náhradu trov konania ani za podnet na prešetrenie dôstojnosti, plynulosti a zákonnosti disciplinárneho konania zo 7. júna 2021, nakoľko o uvedenom podnete nebolo rozhodované v rámci disciplinárneho konania proti obvinenému disciplinárnym senátom a uvedený podnet sa nenachádza ani v disciplinárnom spise. 12. S ohľadom na vyčíslené trovy za úkon - nahliadnutie do spisu vrátane porady s klientom dňa 1. júna 2021, disciplinárny senát priznal náhradu trov za poradu s klientom. Poradu vyhodnotil vzhľadom na priebeh konania ako účelnú. Za úkon - nahliadnutie do spisu trov právneho zastúpenia disciplinárny senát nepriznal. Trovy za predmetný úkon advokátovi v zmysle § 13a vyhlášky neprináležia. Obdobne sa vyjadril aj Najvyšší súd Slovenskej republiky v uznesení sp. zn. 3Obo/35/2016 z 31. januára 2017: úkony právnej služby za nahliadnutie do spisu a za návrh zmenu účastníka na strane žalobcu nie sú vymedzené v ust. § 13a ods. 1 písm. a/ až h/ ani v § 13a ods. 2 písm. a/ až f/ vyhlášky a pre tieto úkony neprichádza do úvahy ani použitie ods. 5 ustanovenia § 13a vyhlášky. 13. Podľa § 17 ods. 1 vyhlášky pri úkonoch právnej služby vykonávaných v mieste, ktoré nie je sídlom advokáta, za čas strávený cestou do tohto miesta a späť patrí advokátovi náhrada za stratu času vo výške jednej šesťdesiatiny výpočtového základu za každú aj začatú polhodinu. 14. Obhajkyňa má preukázateľne sídlo v Žiline, na adrese Vojtecha Spanyola 1726/13, 010 01 Žilina, úkony právnej služby vykonala v Bratislave, a teda v mieste, ktoré nie je jej sídlom. Keďže obhajkyňa vykonala cestu za účelom nahliadnutia do spisu Súdnej rady Slovenskej republiky vrátane porady s klientom 1. júna 2021, účasti na ústnom pojednávaní konanom 14. mája 2021 a 4. apríla 2023, kde jedna trasa do miesta konania pojednávania a späť podľa vyčíslenia trov konania obhajkyňou, overené z údajov z webovej stránky maps.google.sk trvá cca 260 min (t. j. 9 polhodín), patrí jej v zmysle § 17
ods. 1 vyhlášky preto náhrada za stratu času vo výške 1/60 výpočtového základu za 3 x 9 = 27 polhodín strávených cestou na úkony do Bratislavy a späť. Trovy právneho zastúpenia teda v nadväznosti na konštatované pozostávajú z nasledovných náhrad za stratu času. IV. Náhrady za stratu času: - za čas strávený cestou z dôvodu výkonu právnej služby v mieste, ktoré nie je sídlom advokáta - účasť na ústnom pojednávaní dňa 14. mája 2021 (podľa § 17 ods. 1 vyhlášky) za rok 2021 v sume 18,12 € x 9 polhodín = 163,08 €, - za čas strávený cestou z dôvodu výkonu právnej služby v mieste, ktoré nie je sídlom advokáta - porada s klientom dňa 1. júna 2021 (podľa § 17 ods. 1 vyhlášky) za rok 2021 v sume 18,12 € x 9 polhodín = 163,08 €, - za čas strávený cestou z dôvodu výkonu právnej služby v mieste, ktoré nie je sídlom advokáta - účasť na ústnom pojednávaní dňa 4. apríla 2023 (podľa § 17 ods. 1 vyhlášky) za rok 2023 v sume 20,87 € x 9 polhodín = 187,83 €, - spolu: 18,12 € x 18 polhodín + 20,87 € x 9 polhodín = 513,99 €. 15. Podľa § 7 ods. 1 zákona č. 283/2002 Z. z. o cestovných náhradách v účinnom znení (ďalej len „zákon o cestovných náhradách“) ak sa zamestnanec písomne dohodne so zamestnávateľom, že pri pracovnej ceste použije cestné motorové vozidlo okrem cestného motorového vozidla poskytnutého zamestnávateľom, patrí mu základná náhrada za každý 1 km jazdy a náhrada za spotrebované pohonné látky. 16. Podľa § 7 ods. 2 zákona o cestovných náhradách sumu základnej náhrady pre jednostopové vozidlá a trojkolky a pre osobné cestné motorové vozidlá podľa odseku 1 ustanovení opatrenie, ktoré vydá ministerstvo; opatrenie sa vyhlási uverejnením jeho úplného znenia. 17. Podľa § 1 písm. b) opatrenia č. 117/2022 Z. z. o sumách základnej náhrady za používanie cestných motorových vozidiel pri pracovných cestách účinného od 1. mája 2022 do 31. augusta 2022 je suma základnej náhrady za každý 1 km jazdy pre osobné cestné motorové vozidlá je 0,213 €. 18. Podľa § 1 písm. b) opatrenia č. 88/2023 Z. z. o sumách základnej náhrady za používanie cestných motorových vozidiel pri pracovných cestách účinného od 1. apríla 2023 do 30. júna 2023 je suma základnej náhrady za každý 1 km jazdy pre osobné cestné motorové vozidlá je 0,239 €. 19. Podľa § 7 ods. 4 zákona o cestovných náhradách náhrada za spotrebované pohonné látky patrí zamestnancovi podľa cien pohonných látok prepočítaných podľa spotreby pohonných látok uvedenej v technickom preukaze cestného motorového vozidla alebo v osvedčení o evidencii cestného motorového vozidla. 20. Podľa § 7 ods. 5 zákona o cestovných náhradách cenu pohonnej látky preukazuje zamestnanec dokladom o kúpe pohonnej látky, z ktorého je zrejmá súvislosť s pracovnou cestou. Ak zamestnanec preukazuje cenu pohonnej látky viacerými dokladmi o kúpe, cena pohonnej látky sa môže vypočítať aritmetickým priemerom preukázaných cien. Ak zamestnanec nepreukáže cenu pohonnej látky dokladom o kúpe, na výpočet sa použije cena pohonnej látky, ktorá platila v čase nástupu na pracovnú cestu zistená Štatistickým úradom Slovenskej republiky. 21. Na cestu bolo použité motorové vozidlo zn. HYUNDAI, EVČ: ZA801HU, ktorého spotreba je podľa technického preukazu 5,5l/100 km (údaj vyplývajúci z predloženého osvedčenia o evidencii). Pokiaľ ide o cenu pohonných látok, spotrebovaného benzínu 95, súd pri výpočte vychádzal z jednotkových cien pohonných hmôt uvedených v prehľade Štatistického úradu Slovenskej republiky (priemerné ceny pohonných látok v SR /týždenné/) a teda konkrétne z údajov: 1,356 €/l dňa 14. mája 2021; 1,355 €/l dňa 1. júna 2021; 1,601 €/l dňa 4. apríla 2023 (ceny uvedené vrátane DPH) a údajov z webovej maps.google.sk, podľa ktorých je dĺžka trasy zo sídla obhajkyne do Bratislavy 200 km. Trovy právneho zastúpenia teda v nadväznosti na konštatované pozostávajú z nasledovných cestovných náhrad.
V. Cestovné náhrady: Cestovné náhrady za cestu vykonanú dňa: - 14. mája 2021 zo Žiliny do Bratislavy a späť, a to za účasť na pojednávaní, vypočítané nasledovne ((5,5l/100km x 1,356 €/l x 400km /počet prejazdených km/) + (0,213 x 400km) = 29,83 € (vrátane DPH) + 85,20 € = 115,03 €, - 1. júna 2021 zo Žiliny do Bratislavy a späť, a to za poradu s klientom, vypočítané nasledovne ((5,5l/100km x 1,355 €/l x 400km /počet prejazdených km/) + (0,213 x 400km) = 29,83 € (vrátane DPH) + 85,20 € = 115,03 €, - 4. apríla 2023 zo Žiliny do Bratislavy a späť, a to za účasť na pojednávaní, vypočítané nasledovne ((5,5l/100km x 1,601 €/l x 400km /počet prejazdených km/) + (0,239 x 400km) = 35,22 € (vrátane DPH) + 95,60 € = 130,82 €, - spolu 115,03 € + 115,03 € + 130,82 € = 360,88 €. 22. Disciplinárny senát nepriznal cestovné náhrady v takom rozsahu, v akom ich uplatnila obhajkyňa, nakoľko vychádzala z cien pohonných hmôt za 1,355 €/l (dňa 14. mája 2021), 1,362 €/l (dňa 1. júna 2021) a 1,601 €/l (dňa 4. apríla 2023), ktoré nekorešpondujú s údajmi uvedenými v prehľade Štatistického úradu Slovenskej republiky (priemerné ceny pohonných látok v SR /týždenné/), z ktorých v zmysle § 7 ods. 5 zákona o cestovných náhradách vychádzal pri výpočte disciplinárny senát. 23. Trovy právneho zastúpenia disciplinárne obvineného za jednotlivé úkony právnej služby spolu s režijnými paušálmi, náhradou straty času a cestovných náhrad tak predstavujú sumu vo výške 184,62 € + 556,07 € + 313,97 € + 513,99 € + 360,88 € = 1929,53 €. 24. Záverom disciplinárny senát poznamenáva, že podľa § 18 ods. 3 vyhlášky, ak je advokát platiteľom DPH, zvyšuje sa odmena a náhrady podľa tejto vyhlášky o daň z pridanej hodnoty, ktorú je advokát povinný platiť podľa osobitného predpisu. V tejto súvislosti je potrebné uviesť, že disciplinárny senát mal z osvedčenia o registrácii pre daň z pridanej hodnoty, ako aj zo zoznamu daňových subjektov registrovaných pre DPH vedeného Finančnou správou Slovenskej republiky za preukázané, že obhajkyňa je registrovaným platcom DPH, a preto jej disciplinárny súd priznal aj daň z pridanej hodnoty. Trovy právneho zastúpenia spolu bez DPH: 1929,53 € + DPH 20% (podľa § 18 ods. 3 vyhlášky) 366,93 € = 2296,46 € 25. Z výslednej sumy trov právneho zastúpenia disciplinárny senát pri výpočte 20% DPH odpočítal náhradu za cenu pohonných látok, nakoľko vychádzal z údajov uvedených Štatistickým úradom Slovenskej republiky, ktorý priemerné ceny paliva uvádza vrátane DPH. 26. S poukazom na vyššie uvedené disciplinárny senát rozhodol tak, že v konaní úspešnému disciplinárne obvinenému, Y.. J. X., sudcovi, priznal voči štátu účelne vynaložené trovy konania. V súlade s § 38 ods. 1 DSP v mene štátu v danej veci koná Ministerstvo spravodlivosti Slovenskej republiky, ktoré je v mene štátu povinné náhradu účelne vynaložených trov disciplinárneho konania uhradiť. 27. Toto uznesenie prijal disciplinárny senát jednomyseľne. Poučenie: Proti tomuto uzneseniu n i e j e prípustný opravný prostriedok.

Zdroj: KAUZIS.SK – https://www.kauzis.sk/judikatura/r/ECLI:SK:NSSSR:2024:9622200044.2 (dáta aktuálne k 15. 11. 2026). Záväzné je znenie zverejnené súdom.




